Kapeng dalgona

Ang kapeng dalgona () ay isang inuming gawa sa pamamagitan ng pagbabati ng pantay na sukat ng pulbos ng madaliang kape, asukal, at mainit na tubig hanggang sa maging makrema ito at pagkatapos ay idinaragdag ito sa malamig o mainit na gatas. Paminsan-minsan, nilalagyan ito ng kapeng pulbos, kakaw, durog na biskuwit, o pulot. Pinasikat ito sa social media noong pandemya ng COVID-19, noong ang mga taong umiiwas sa paglalabas ay nagsimulang gumawa ng mga bidyo ng pagbabati ng kape sa bahay, sa pamamagitan ng kamay nang hindi gumagamit ng mga de-kuryenteng panghalo. Nagmula ang pangalan sa dalgona, isang Koreanong konpeksyon, dahil sa pagkakahawig niya sa lasa at hitsura, kahit na karaniwang wala talagang dalgona ang kapeng dalgona.

Kasaysayan 
Unang nauso ang pagbabahagi ng mga resipi at larawan ng kapeng sariling-gawa (do-it-yourself o DIY) noong iniutos ang panlipunang pagdidistansiya sa Timog Korea, at sa kadahilanang ito ay tinawag na 'quarantine drink' (inuming pangkuwarentena) o 'quarantine coffee''' (kapeng pangkuwarentena). Inuukol ang paglikha ng pangalan kay Jung Il-woo, isang Timog Koreanong aktor, na bumili ng binating kape sa isang kainan sa Macau noong lumitaw siya sa Stars 'Top Recipe sa Fun-Staurant (), isang palabas sa telebisyon. Inihalintulad niya ang lasa sa dalgona, isang uri ng Koreanong honeycomb toffee. 

Sa ilalim ng hashtag #dalgonacoffeechallenge, nagsimulang kumalat ang mga gawang-bahay na bersyon ng kapeng dalgona sa mga Timog Koreanong YouTube channel bago mag-viral sa TikTok. Ipinapalagay na tumaas ang interes dito noong panahon ng kuwarentena dahil sa mga napapakalmang, mala-ASMR epekto ng pagnood sa mga bidyong DIY online. Bagaman pinasikat ang inumin bilang gawang-bahay na bersyon ng binating kape, unti-unting dumadami ang nagbebenta nito sa mga kapihan sa Timog Korea. 

Sinasabing magkakahawig din ang inumin sa Indyanong inumin na kilala bilang kapeng phenti hui, kapeng phitti hui, o binating kape. Ang pagkakaiba lamang ay kapag gumawa ng kapeng phenti hui, ibinubuhos ang gatas sa ibabaw ng binating halo sa halip na ikutsara ang binating halo sa ibabaw ng gatas. 

Habang kadalasang hindi talaga naglalaman ng dalgona ang kapeng dalgona, pinagsasama ng isang Timog Koreanong kapihan ang dalgona at milk tea'' o kape. Hindi posibleng ipang-dalgona ang giniling na buto ng kape; nakalilikha ang madaliang kape ng makapal at mabulang pang-ibabaw, at may kinalaman ang dahilan sa paraan ng pagpapatuyo ng mga butil-butil ng kape.

Tingnan din 

 Kapeng frappé

Talasanggunian 

Kape